ועדת הכלכלה, כנסת 17, פרוטוקול מספר 178, 2007-02-05 13:15

משה כחלון: אני פותח את ישיבת ועדת הכלכלה.

משה כחלון: אנחנו מקיימים דיון לציון יום כינונה של הכנסת בנושא: הצעות החוק הכלכליות של חברי הכנסת והשפעתן על תקציב המדינה.

משה כחלון: קיבלנו מסמך ממחלקת המחקר של הכנסת על השפעת הגבלת החקיקה הפרטית על היקף הצעות חוק פרטיות.

משה כחלון: בהזדמנות זאת אנחנו רוצים להודות למחלקת המחקר על כל העבודה.

לאה ורון: בעיקר לעמי צדיק ולשרון סופר, שהכינו בזמן קצר מאוד את המסמך.

משה כחלון: בהתראה קצרה מאוד הם הכינו לנו מסמך רציני וחשוב ואפילו מרתק במידה מסוימת.

משה כחלון: מנהלת הוועדה תקרא חלקים מהמסמך לפרוטוקול.

לאה ורון: אני אקרא שלוש פסקאות עיקריות שנוגעות לדיון הזה.

לאה ורון: הפסקה הראשונה: "בהשוואה לפרלמנטים אחרים בעולם המערבי, ישראל יוצאת דופן הן במספר הצעות החוק הפרטיות המוגשות והן בשיעור הגבוה של חוקים פרטיים מסך כל החקיקה".

לאה ורון: פסקה שנייה: "ברוב מדינות המערב קיימת מגבלה על חקיקת חוקים פרטיים בעלי עלות תקציבית גבוהה.

לאה ורון: במדינת ישראל לא היתה עד השנים האחרונות כל מגבלה לאשר חוקים פרטיים שעלותם מיליארדי ש"ח, מבלי שצוין מהו מקור המימון להוצאה החדשה, או לחלופין צוין שמקור המימון הוא מהרזרבה התקציבית.

לאה ורון: תהליך הגידול במספר הצעות החוק הפרטיות, ובעלות התקציבית הנגזרת מהן, הביא לידי גידול בכמות חוקים פרטיים אשר נמחקו או הושהו במהלך השנים במסגרת חוקי ההסדרים".

לאה ורון: הפסקה האחרונה: "בכנסת ה-15, ביולי 2002, אושרה הוראת שעה לחוק יסוד: משק המדינה (הצעות חוק והסתייגויות שבביצוען כרוכה עלות תקציבית), שלפיה הצעת חוק תקציבית שעלותה יותר מ-5 מיליוני ש"ח, שהממשלה אינה תומכת בה, לא תתקבל בכנסת אלא בקולות 50 מחברי הכנסת לפחות.

לאה ורון: במהלך הכנסת ה-16, במאי 2003, הפכה הוראת השעה לתיקון לחוק יסוד: משק המדינה, התשל"ה-1975.

לאה ורון: מאז התיקון, חלה ירידה ניכרת בביטול או דחייה של חקיקה פרטית בחוקי ההסדרים".

לאה ורון: כמובן שמשמעות התיקון, שכאשר מדובר בהצעת חוק שהיא נכונה תקציבית, הדרישה היא לפי סעיף 3(ג) לחוק היסוד: "הצעת חוק תקציבית לא תתקבל בכנסת אלא בקולותיהם של 50 חברי הכנסת לפחות".

משה כחלון: תודה רבה למנהלת הוועדה.

משה כחלון: חבר הכנסת טל, בבקשה.

דוד טל: אני רוצה לציין שהצעת החוק הזאת, שעברה והגבילה את חברי הכנסת מלהגיש הצעות חוק, במידה מסוימת סירסה את עבודתו של הפרלמנטר בכנסת.

דוד טל: נכון שהיתה בעיה, וצריך להישיר מבט לאנשי האוצר ולומר: אתם צודקים, אי-אפשר שהמחוקק יחוקק בלי התחשבות.

דוד טל: היו לנו זמנים כאלה, שהממשלה היתה מאוד חלשה, או שלא היה לה רוב קואליציוני, והעברנו כאן חוקים בסיטונאות, חוקים טובים ואפילו מצוינים.

דוד טל: דא עקא, שאומרים אנשי האוצר, די בצדק: אתם מחוקקים חוקים בעלות של שלושה מיליארד וחמישה מיליארד, מצטברים 40-20 מיליארד כאלה, ואין לנו הכושר והיכולת להוציא את זה מן הכוח אל הפועל, ולכן באיזשהו מקום אנחנו צריכים לדרוס את זה בצורה דורסנית בחוק ההסדרים הבא ולהקפיא את זה, לבטל את זה או למחוק את זה וזה עושה צחוק מכל עבודת הכנסת.

דוד טל: לעומת זה אני חושב, שהיה ראוי שיהיה אפשר להגיש הצעות חוק שהן תקציביות, אבל לא צריך את 50 האצבעות שיצביעו בעד ולעומת זה כן צריך שאותו חבר כנסת יאמר:

דוד טל: אני רוצה להעביר הצעת חוק מסוימת למען, למשל, משפחות חד-הוריות, בעלות של חצי מיליארד שקלים, ובאותה נשימה הוא אומר שהתקציב יבוא מהתקציב לילדים בסיכון.

דוד טל: אז הכנסת מגלה את דעתה.

דוד טל: היא רוצה סדר עדיפות כזה שבו מעדיפים את המשפחות החד-הוריות על ילדים בסיכון, לשם הדוגמה.

דוד טל: במקרה כזה לא צריך את הרוב הזה של 51, מפני שנכון שחלה ירידה תלולה בהגשת הצעות חוק תקציביות.

דוד טל: אגב, בשבוע שעבר הגשתי הצעת חוק תקציבית, הצביעו עליה שר האוצר וראש הממשלה ואני חושב שהם לא ידעו על מה הם הצביעו, מפני שעלותה היא 460 מיליון שקלים לטובת משפחות חד-הוריות.

דוד טל: זה התקבל פה-אחד.

דוד טל: אם הם ידעו על מה הם מצביעים אני מברך אותם על כך.

דוד טל: אני מבין שזה יוצר קושי ויוצר בעיה.

דוד טל: המצב האופטימאלי, לדעתי, כדי שעבודתו של חבר הכנסת לא תסורס, הוא לאפשר לחבר הכנסת לחוקק כל חוק, ובלבד שלאחר שיאמרו לו מה עלות החוק שיאמר מאיזה סעיף תקציבי הוא מתכוון להוריד את זה.

דוד טל: אז אין עם זה שום בעיה.

משה כחלון: אתה רוצה שזה יפגע בעבודות המשרדים?

דוד טל: אני לא חושב כך.

לאה ורון: אם לשם הדוגמה אתה מייעד את התקציב שלך למשפחות חד-הוריות, וחבר הכנסת כחלון רוצה לייעד הצעת חוק בעלת התקציב הגבוה לנושא של מלחמה בתאונות הדרכים או אבטלה?

דוד טל: מי שמבין שנינו יזכה לרוב, זה אומר שהכנסת אמרה מה סדר העדיפות שלה.

לאה ורון: אז כן מחויבים בתמיכה של 50 חברי כנסת.

דוד טל: מבחינתי אפשר שעל הצעת החוק שלי יצביעו 30 חברי כנסת ו-10 או 20 נגד, אבל הכנסת תצטרך להחליט בין הצעת חוק בנושא בטיחות בדרכים, שזה ערך נעלה, לבין הצעת חוק בנושא משפחות חד-הוריות, ולעשות שיקול מה היא מעדיפה.

לאה ורון: זה ברור לך שהצעות החוק אמורות להידון במקביל.

משה כחלון: חבר הכנסת טל רוצה להוריד מסעיף תקציבי שכבר אושר.

משה כחלון: בדיון הקודם היה פה שר התחבורה והראה לנו סעיפים תקציביים שאושרו ותוכניות שהוא הולך לתכנן.

משה כחלון: ביום מסוים נגיד לו שירחיב את כביש 4 ויעצור את כביש 6 ויסיט את הכסף ממקום למקום.

דוד טל: אני יכול לשפר את זה קצת ולהגיד שהצעת חוק תקציבית כזאת, בסדרי גודל מסכום מסוים, התחולה שלהן תהיה מהתקציב הבא.

דוד טל: אז לא תישמע טענה כזאת, מפני שאז אני מודיע מהיום לאנשי האוצר שבינואר הבא ייקחו בחשבון שעברה הצעת חוק כזאת והם צריכים לקחת אותה בסדרי העדיפות שלהם.

דוד טל: הכנסת אישרה את זה וגילתה את דעתה שזה מה שהיא רוצה, והם צריכים לבצע את הדבר הזה.

דוד טל: אז זה יהיה נכון, ואז אפשר להשיג את העובדה שלא נסרס את עבודתו של חבר הכנסת.

דוד טל: לולא העבודה פה בוועדה, אני חושב שהייתי די מובטל.

דוד טל: זאת העבודה העיקרית היום בוועדה.

דוד טל: אני לא אוהב סתם לחוקק, ובדרך כלל אני משתדל לא לחוקק.

דוד טל: גם כשהייתי יושב-ראש ועדה, לא ניצלתי את המעמד שלי להעביר הצעות חוק.

דוד טל: אני מכיר יושבי-ראש ועדות שהעבירו הצעות חוק רבות.

דוד טל: אבל אני חושב שאם חבר כנסת מגיש הצעת חוק, הוא צריך לומר מאיפה יובא הכסף.

דוד טל: אני מקבל את מה שאתה מעיר ומציע שכל התחולה תהיה מהתקציב של השנה הבאה, ואז לא יוכלו לומר שלא ידעו.

דוד טל: זה מה שהכנסת רוצה וזאת המדיניות של הכנסת.

דוד טל: אנשי האוצר צריכים לבצע מדיניות, הם לא צריכים לקבוע מדיניות.

דוד טל: הבעיה שלנו היום היא שאנשי האוצר גם קובעים את המדיניות, כפי שראינו בדיון הקודם.

דוד טל: השר רוצה כביש מסוים במסגרת התקציבית שלו, והם יורדים לרזולוציה מאוד נמוכה.

דוד טל: עוד מעט הם גם יגידו לו איזו חברת הסעדה לקחת ואיזו חברת כוח-אדם לקחת לצורך העניין הזה.

משה כחלון: יש תקלה נוספת שנובעת בעקבות הצעת החוק התקציבית, והיא שלפעמים נדרשים 10 מיליון שקלים לחוק על-מנת להוציא אותו לפועל.

משה כחלון: חבר כנסת רואה שקשה לו להשיג 50 חברי כנסת, ולכן הוא בונה אותו בצורה כזאת שהעלות שלו תהיה רק 4.9 מיליון.

משה כחלון: מה שקורה הוא שה-4.9 מיליון לא מספקים, החוק יוצא עם תקלה, והמציאות היא שאו שבזבזנו 5 מיליון או שחסכנו 5 מיליון.

משה כחלון: ראיתי לא פעם איך חברי כנסת מתאימים את הסכומים כדי לא להתמודד עם הצורך להשיג 50 חברי כנסת.

דוד טל: אני חושב שאם חבר הכנסת עושה כך זה לא אחראי.

דוד טל: אבל כל אחד מאתנו עומד לבחירות כל ארבע שנים, ואם הציבור יראה חבר כנסת כזה, אני מניח שהוא ימאס בו.

דוד טל: תודה רבה, אדוני היושב-ראש.

משה כחלון: תודה רבה.

משה כחלון: הישיבה נעולה.